Predkladacia správa  

Ministerstvo vnútra Slovenskej republiky v súlade s Plánom legislatívnych úloh vlády Slovenskej republiky na rok 2008 a na vykonanie § 5 ods. 2 zákona č. .../2008 Z. z. o štátnom rozpočte na rok 2009 a § 131 ods. 3 zákona č. 315/2001 Z. z. o Hasičskom a záchrannom zbore vypracovalo návrh nariadenia vlády Slovenskej republiky o ustanovení stupnice platových taríf príslušníkov Hasičského a záchranného zboru a príslušníkov Horskej záchrannej služby. 
Predkladaný návrh nariadenia vlády ustanovuje stupnicu platových taríf príslušníkov Hasičského a záchranného zboru a príslušníkov Horskej záchrannej služby v eurách podľa konverzného kurzu medzi eurom a slovenskou menou, ktorý prijala Rada Európskej únie.
Stupnicu platových taríf príslušníkov Hasičského a záchranného zboru a príslušníkov Horskej záchrannej služby sa navrhuje zvýšiť s účinnosťou od 1. januára 2009 o 5 %.
Dopad zvýšenia stupnice platových taríf príslušníkov Hasičského a záchranného zboru a príslušníkov Horskej záchrannej služby od 1. januára 2009 na výdavkovú časť štátneho rozpočtu v rokoch 2009 až 2011 pri plánovanom počte 4 096 príslušníkov Hasičského a záchranného zboru a 118 príslušníkov Horskej záchrannej služby je uvedený v doložke finančných, ekonomických, environmentálnych vplyvov a  vplyvov na zamestnanosť a podnikateľské prostredie.
Návrh nariadenia vlády nemá dopad na rozpočty miest a obcí a ani na rozpočty vyšších územných celkov. 
Návrh nariadenia vlády je v súlade s Ústavou Slovenskej republiky, so zákonmi, na vykonanie ktorých sa vydáva, ako aj s medzinárodnými zmluvami a inými dokumentmi, ktorými je Slovenská republika viazaná. 
K návrhu nariadenia vlády prebehlo medzirezortné pripomienkové konanie, v rámci ktorého boli uplatnené tri pripomienky; prevažná väčšina pripomienkujúcich subjektov nemala pripomienky. Návrh nariadenia vlády sa predkladá na rokovanie vlády bez rozporov.
Návrh nariadenia vlády prerokovala dňa 18. novembra 2008 Legislatívna rada vlády Slovenskej republiky; jej pripomienky sú zapracované v predloženom materiáli.